Colt's Manufacturing Company

Ar Colt's Manufacturing Company (pe CMC, gwechall Colt's Patent Firearms Manufacturing Company) zo un embregerezh armoù-tan hiniennel stadunanat diazezet e Hartford (Connecticut). Savet e oa bet gant Samuel Colt e 1855 goude freuz-stal e embregerezh kent, ar Patent Arms Manufacturing of Paterson (New Jersey). Brudet eo bet evit e revolverioù adalek an XIXvet kantved, met produet en deus armoù modern implijet gant armeoù Stadoù-Unanet Amerika hag AFNA en XXvet kantved ivez. Istor XIXvet kantved Da 22 vloaz, e 1836, e vreouas Samuel Colt ur revolver anvet Colt Paterson. Digeriñ a reas e uzin kentañ, ar Patent Arms Manufacturing of Paterson, en New Jersey. Mont a reas en-dro betek e freuz-stal e 1842. E 1847, da geñver ar brezel etre Mec'hiko hag ar Stadoù-Unanet, an arme stadunanat a urzhias 1.000 skouerenn eus ar Colt Walker, ur revolver un-ober ijinet asambles gant Samuel Hamilton Walker. Ar revolver ijinet goude gant Colt, an Dragoon, a voe urzhiet miliadoù a skouerennoù anezhañ gant an arme stadunanat. Samuel Colt a savas neuze ar Colt's Patent Firearms Manufacturing Company hag a zigoras un uzin e Hartford. E-pad brezel diabarzh Stadoù-Unanet Amerika e pourvezias armeoù an Unaniezh gant 127.157 revolver Colt 1860 Army, ha revolverioù Colt 1861 Navy. E 1862 e varvas trumm Samuel Colt, hag e 1864 e voe distrujet uzin Hartford gant un tan-gwall. Daoust da se e chomas bev an embregerezh a-drugarez da gresk ar goulenn war an armoù-tan degaset gant astenn ar vro war-zu kornôg ar c'hevandir. Ar Colt Single Action Army (1872) a voe dibabet gant an arme. Lesanvet e voe ar peacemaker (peoc'haer) ha dont a reas da vezañ arm arouezius ar mare-se eus istor ar Stadoù-Unanet. Ar Colt 1877 a voe ar revolver daou-ober kentañ produet a-yoc'h e kard diwezhañ an XIXvet kantved. XXvet kantved Gant John Moses Browning e kenlabouras an embregerezh. Produiñ a reas ar bistolenn Colt M1911, ar fuzuilh-vindrailher Browning BAR M1918 hag ar revolver M1917 implijet adalek ar Brezel-bed Kentañ. E-pad an Eil Brezel-bed e oa 15.000 implijad er stal, evit produiñ da skouer ar bistolenn-vindrailher Thompson dindan aotre. E dibenn ar bloavezhioù 1950 e prenas Colt breved an AR-15 digant an an embregerezh ArmaLite. Dont a reas da vezañ fuzuilh-arsailh nesañ arme ar Stadoù-Unanet er bloavezhioù 1960 ha kantadoù a viliadoù anezhi a voe produet gant Colt dindan an anv M16. E dibenn ar bloavezhioù 1960 e voe savet gant an embregerezh ar Colt Shields, ur revolver hag a denne tammoù kleiz, evit pourveziñ ar vleinerien kirri-nij-linenn betek-gouzout e vije bet klasket adtuañ o c'harbed gant torfedourien. Adalek ar bloavezhioù 1980 e voe kollet tachenn tamm-ha-tamm gant Colt. Arme ar Stadoù-Unanet a zibabas ar Beretta 92 da gemer plas ar Colt M1911 e 1985. Gouarnamant ar vro a sinas ur gevrat gant an FN Herstal evit produiñ ar fuzuilh M16. E 1992 e tisklêrias Colt bezañ dindan gouarn al lezenn stadunanat war ar freuz-stal. Prenet e voe an embregerezh evit 26 milion dollar gant ar strollad Zilkha & Co e 1994. XXIañ kantved Goude bezañ bet gwerzhet, rannet ha bodet adarre e kendalc'has Colt da vont war vihanaat e deroù ar c'hantved. Koll a reas marc'had produerezh ar garabinenn M4. Lakaet e voe an embregerezh dindan gouarn al lezenn war ar freuz-stal ur wech ouzhpenn e 2015. Prenet eo bet e 2021 gant an holding tchek Česká zbrojovka Group, a zo bet adanvet Colt CZ Group e miz Ebrel 2022. Hervez ez eus bet produet war-dro 30 milion a armoù gant an embregerezh Colt abaoe 1836. Produioù brudetañ Armoù ar revolverioù Colt Dragoon, Colt 1851 Navy, Colt Army Model 1860, Colt 1861 Navy, Colt Single Action Army, Colt 1877, Colt M1892, Colt New Service, Colt Official Police, Colt Anaconda, Colt Python, Colt Cobra, Colt Lawman, Colt King Cobra ha Colt Trooper ; ar pistolennoù Colt M1911, Colt Double Eagle ; ar fuzuilh-arsailh Colt M16 hag hec'h adstummoù, en o zouez ar garabinenn M4 ; ar bistolenn-vindrailher Thompson produet dindan aotre, hag ur stumm eus an M16 kambret e 9 mm Parabellum, ar Colt 635 SMG. Munisionoù .25 ACP .32 ACP .32 Long Colt .380 ACP 9 × 23 mm Winchester .38 ACP .38 Short Colt .38 Long Colt .38 Super .41 Short Colt .41 Long Colt .44 Colt .45 ACP .45 Colt Liammoù diavaez (en) Lec'hienn an embregerezh Colt's Manufacturing Company LLC Daveennoù